Cultura

Prima ediție a Cluj International Jazz Festival începe joi, la Casa de Cultură a Studenților din Cluj-Napoca. Eli Degibri Quartet, Chico Freeman Quartet și James Blood Ulmer sunt artiștii care vor concerta în cele trei zile de festival.



Foto: degibri.com



Organizatorii au pregătit trei seri de jazz, în care trei artiști de renume cu stiluri de interpretare diferite și voci unice vor transforma Clujul în capitala jazz-ului între 23-25 octombrie.



Prima ediție a festivalului începe cu un repertoriu eclectic, semnat de Eli Degibri, din care nu vor lipsi atmosfera unei toamne în New York, atașamentul față de ritmurile latino-americane sau pasiunea pentru tango, suprapuse peste ritmurile clasice de jazz. Eli aduce la Cluj albumul Twelve, primul înregistrat în afara Statelor Unite după revenirea sa acasă, în Israel, așa că publicul va putea afla cum capătă dorul accente de jazz, dar și să simtă prospețimea unui sunet la care au lucrat doi tineri muzicieni, Gadi Lehavi (16 ani, pian) și Ofri Nehemya (18 ani, tobe).



Format la Berklee College of Music din Boston, compozitorul și aranjorul Eli Degibri este unul dintre exponenții valului israelian de muzicieni de jazz, care au luat cu asalt scenele newyorkeze la mijlocul anilor 90. El a intrat în atenția iubitorilor muzicii de gen după debutul său răsunător alături de geniul pianului Herbie Hancock și trupa acestuia. Din octombrie 2011, Degibri este succesorul basistului Avishai Cohen și co-director artistic al Festivalului de Jazz de la Marea Roșie.



În cea de a doua zi a festivalului, pe scena Casei de Cultură a Studenților va urca un muzician pentru care jazz-ul este o pasiune dobândită în familie. O trompetă descoperită în beciul casei și Chico Freeman ajunge să îndrăgească acest instrument muzical încă de mic. Călătoria sa spre jazz este întreruptă, pentru scurt timp, de pasiunea pentru matematică, atunci când decide să urmeze cursurile Universității Northwestern. Dar pentru că muzica este înscrisă în ADN-ul său, Chico se lasă sedus de trompetă, saxofon și pian și devine unul dintre cei mai apreciați artiști ai genului, câștigând premiul New York Jazz Award în 1979 și distincția Discul Anului în 1981, pentru albumul The Outside Within, acordată de prestigioasa revistă Stereo Review. În 24 octombrie, Chico Freeman și cvartetul său îi vor aduce un tribut lui Elvin Ray Jones, unul dintre cei mai mari toboșari ai lumii.



Festivalul se va încheia cu o nouă sesiune de jazz, pe care James Blood Ulmer o dedică luptei neîncetate pentru evoluția muzicii. Interpret lider al blues-ului, el vine la Cluj cu Pierre Dorge și New Jungle Orchestra, cu care a împărțit, în ultimii doi ani, cele mai importante scene ale lumii. Deși la începuturile carierei sale a visat să fie asemănat cu Wes Montgomery, muzicianul american și-a descoperit propriul stil de interpretare la chitară după cinci ani intenși de cercetare și studiu. Sunetul său ascuțit și pătrunzător i-a adus multe colaborări impresionante (cu Ornette Coleman, Rashied Ali, Larry Young, Arthur Blythe etc.). La cei 70 de ani ai săi, James Blood Ulmer continuă să descopere sunete noi, stârnind interesul publicului prin reprezentații de mare calitate muzicală.



Festivalul va avea loc la Casa de Cultură a Studenților, iar fiecare concert va începe de la ora 19:00. În funcția de categorie, prețul biletelor variază între 40 și 98 de lei pentru un singur concert, iar un abonament pentru toate cele trei zile de festival costă de la 98 la 248 de lei.